La Llei 15/1997, de 24 de desembre, ha aprovat el nou marc legal de les taxes i preus públics de la Generalitat de Catalunya, aplicable des de l'1 de gener de 1998.
A banda de la regulació específica de les taxes exigibles per la Generalitat, la Llei recull normes generals relatives a la gestió de dits ingressos públics, normes que requereixen un desplegament reglamentari.
D'ençà de l'entrada en vigor de la Llei, s'ha aplicat amb caràcter transitori el Decret 182/1993, de 20 d'abril, en tot allò que no s'oposa a la Llei esmentada.
Malgrat que el Reglament que va aprovar el Decret resulta en la seva major part perfectament aplicable, convé efectuar certes modificacions que justifiquen l'aprovació d'un nou reglament de taxes i preus públics.
Aquest nou Reglament presenta certes novetats respecte del de 1993, de les quals cal destacar, per una banda, la nova sistemàtica de la regulació dels mitjans de pagament, dins la secció primera del capítol I del Reglament, a l'entorn de la distinció prèvia del lloc de pagament: en l'òrgan que gestiona el servei o en una entitat financera; de manera que els requisits i les condicions per aprovar com a mitjà de pagament qualsevol altre mitjà diferent de l'ingrés en diner de curs legal (article 6 i articles 8 a 11) només fan referència al supòsit en què la taxa o preu es pagui a la seu de l'òrgan gestor, mentre que l'ingrés en un compte restringit obert en una entitat financera pot efectuar-se en qualsevol mitjà de pagament admès en el tràfic bancari.
També cal assenyalar que s'ha estimat oportú suprimir respecte del Reglament anterior aquells preceptes que eren una mera reiteració d'articles continguts en la normativa general que regula els ajornaments i fraccionaments i el procediment de devolució d'ingressos indeguts aplicable als tributs de la Generalitat, i que es conté en el Reglament general de recaptació i en el Reial decret 1163/1990, de 21 de setembre, respectivament, normes a les quals remet directament aquest nou Reglament, per evitar així repeticions innecessàries.
Com en el Reglament anterior, s'hi inclouen també certes normes específiques sobre determinades taxes: per una banda, en relació amb la gestió de la taxa per la prestació de serveis de la Direcció General del Joc i d'Espectacles, i quant a la prestació per part del Laboratori General d'Assaigs i Investigacions dels serveis previstos als apartats 13, 14, 15 i 16 de l'article 64 de la Llei 15/1997, de 24 de desembre; per una altra, quant a la taxa d'inspecció i control sanitari d'animals i llurs productes del Departament de Sanitat i Seguretat Social, respecte de la qual es regulen el llibre oficial on els subjectes passius han d'enregistrar les seves activitats, el concepte d'establiment únic als efectes del règim d'acumulació de quotes de la taxa i els règims d'autoliquidació i de liquidacions provisionals d'ofici; el règim d'ingrés en període voluntari de les quals es regirà per la normativa general aplicable als tributs de la Generalitat de Catalunya.
Per tot l'exposat, i d'acord amb el dictamen preceptiu de la Comissió Jurídica Assessora, a proposta del conseller d'Economia i Finances i d'acord amb el Govern,
S'aprova el Reglament sobre taxes i preus públics de la Generalitat de Catalunya, el text del qual s'insereix a l'annex.
Queda derogat el Decret 182/1993, de 20 d'abril, i les altres disposicions de rang igual o inferior en tot el que contradiguin els preceptes d'aquest Reglament.
Barcelona, 28 de setembre de 1999
sobre taxes i preus públics de la Generalitat de Catalunya.
Sens perjudici de les funcions que es puguin atribuir a les oficines de gestió unificada, la gestió, la liquidació i la recaptació en període voluntari de les taxes i els preus públics corresponen a l'òrgan que, en l'esfera territorial o central, realitzi l'activitat o presti el servei que han estat gravats o intervingui en la cessió de la utilització privativa o en l'aprofitament especial del domini públic, sens perjudici del que disposen les seccions 2 i 3 d'aquest capítol I.
Llevat dels casos previstos en els apartats 2, 3 i 4 següents, les liquidacions de les taxes es notificaran als subjectes passius, amb indicació de:
a) La identificació de la taxa i de l'òrgan que emet la liquidació.
b) La identificació del subjecte passiu.
e) La quota i, si escau, els altres elements del deute tributari.
f) Els recursos que es poden interposar, amb indicació de quins són els terminis i els òrgans davant dels quals s'ha d'efectuar la interposició, sens perjudici que el subjecte passiu pugui formalitzar qualsevol altre recurs que consideri adequat.
g) El lloc, el termini i els mitjans de pagament del deute.
Quan l'exigibilitat de les taxes sigui anterior a l'acreditament, segons preveu l'article 10.c) de la Llei 15/1997, de 24 de desembre, la carta de pagament o el rebut que s'estengui tindrà els efectes de la notificació; no obstant això, l'Administració estarà obligada a lliurar-li un document justificatiu on constin les dades previstes en els punts de la a) a la f) de l'apartat anterior.
Quan sigui preceptiva la utilització de paper de pagament de la Generalitat, la notificació es practicarà mitjançant el full diligenciat a què fa referència l'article 3, apartats 2 i 3, del Decret 275/1985, de 12 de setembre, de creació dels efectes timbrats de la Generalitat de Catalunya.
Quan sigui preceptiu el pagament mitjançant el segell de la Generalitat, l'acció d'adherir el segell al document tindrà el caràcter d'autoliquidació.
En aquest cas, l'Administració no estarà obligada ni a fer ni a notificar la liquidació.
L'autoliquidació de la taxa pels serveis d'inspecció i control sanitari d'animals i llurs productes realitzats pels serveis veterinaris oficials s'ha de fer d'acord amb les disposicions contingudes en la secció segona del capítol II d'aquest Decret.
En les liquidacions dels preus públics, llevat que mitjançant l'ordre corresponent s'estableixi el sistema de notificació de la liquidació, la carta de pagament o el rebut que s'estengui té els mateixos efectes que la notificació.
Termini de pagament en període voluntari
Tret dels casos d'exigibilitat a la bestreta, els terminis d'ingrés del deute tributari objecte de la liquidació expressa de les taxes són els següents:
a) Els notificats entre els dies 1 i 15 de cada mes, des de la data de la notificació fins al dia 5 del mes següent o el primer dia hàbil després d'aquesta data.
b) Els notificats entre els dies 16 i l'últim dia de cada mes, des de la data de notificació fins al dia 20 del mes següent o el primer dia hàbil després d'aquesta data.
Se n'exceptuen aquells casos en què la llei estableix terminis diferents.
c) Els deutes, el pagament dels quals s'hagi de fer mitjançant efectes timbrats, s'han de pagar en el moment en què es realitzi el fet imposable, tret del cas en què s'estableixi expressament un altre termini.
Mitjançant una ordre del conseller, cada departament ha de fer una relació de les taxes el pagament de les quals s'ha d'efectuar a la bestreta i determinar el moment o termini en què s'ha de procedir al seu pagament.
Els deutes tributaris que hagin d'ésser satisfets mitjançant declaració-liquidació o autoliquidació s'han de pagar en els terminis o dates que assenyali la seva norma respectiva d'aprovació.
Els terminis d'ingrés dels preus públics són els que assenyalen les diferents normes que els creen i regulen d'acord amb el que disposa l'article 23 de la Llei 15/1997, de 24 de desembre.
Els deutes corresponents a les taxes de la Generalitat de Catalunya no ingressats dins el termini voluntari són exigibles per via de constrenyiment a partir de l'endemà del seu venciment.
Els deutes corresponents a preus públics són exigibles per la via de constrenyiment transcorreguts sis mesos des del seu venciment.
L'emissió de la proposta de la certificació de descobert correspon al cap de comptabilitat o a un càrrec homòleg, el qual, prèvia la fiscalització de la Intervenció delegada en els casos de centres amb règim de fiscalització prèvia, l'ha de remetre a la Intervenció General per a la presa de raó i tramesa als òrgans de recaptació o a la Tresoreria territorial corresponent, a fi que es dicti la provisió de constrenyiment i s'iniciï el procediment administratiu de constrenyiment.
Els terminis d'ingrés dels deutes per via de constrenyiment són els següents:
a) Els notificats entre els dies 1 i 15 de cada mes, fins al dia 20 del mateix mes o el primer dia hàbil després d'aquesta data.
b) Els notificats entre el dia 16 i l'últim dia de cada mes, fins al dia 5 del mes següent o el primer dia hàbil després d'aquesta data.
El pagament de les taxes i dels preus públics en període voluntari s'efectua davant l'òrgan que presta el servei o activitat gravada, en les seves oficines, o, si s'escau, en una oficina de gestió unificada.
Mitjançant una ordre del conseller competent, i prèvia l'autorització del conseller d'Economia i Finances, es pot establir la possibilitat d'efectuar el pagament d'una taxa o d'un preu públic concrets en un compte restringit d'una o més entitats financeres autoritzades a aquest efecte.
Els mitjans de pagament de les taxes i preus públics són els que s'estableixen a continuació, segons on s'efectuï el pagament:
Quan el pagament s'hagi d'efectuar a l'òrgan gestor o a una oficina de gestió unificada, d'acord amb l'apartat 1 de l'article anterior, els mitjans de pagament són els següents:
a) En efectiu, mitjançant diner de curs legal, xec, gir postal o telegràfic o targetes magnètiques i altres mitjans anàlegs.
Llevat que es disposi altrament, l'ingrés en efectiu davant l'òrgan gestor s'ha d'efectuar en diner de curs legal o xec.
Els mitjans de pagament previstos en aquest apartat 1 s'han d'ajustar a les regles que s'estableixen als articles 7, 8, 9, 10 i 11 d'aquest Reglament.
Quan el pagament s'hagi d'efectuar mitjançant l'ingrés en un compte restringit, aquest es podrà realitzar per qualsevol mitjà habitual en el tràfic bancari.
El sistema de domiciliació bancària del pagament de taxes i de preus públics de naturalesa periòdica requereix el seu establiment exprés en l'ordre que el conseller competent ha de dictar de conformitat amb el que es preveu a l'apartat 2 de l'article anterior.
Aquest sistema de pagament s'ha d'ajustar a les normes contingudes a l'article 12 d'aquest Reglament.
El pagament per aquest mitjà s'efectua en moneda nacional.
El conseller d'Economia i Finances pot establir la quantitat màxima fins a la qual es poden efectuar pagaments en diner a les caixes dels òrgans gestors de les taxes.
Els deutes superiors a aquesta quantitat fixada s'han d'ingressar mitjançant xec.
Els pagaments a l'òrgan gestor es poden fer mitjançant un xec bancari o xec registrat per una entitat financera lliurat a favor del Tresor de la Generalitat de Catalunya.
Els pagaments fets per mitjà d'un xec es consideren efectuats el mateix dia que s'ingressin a la caixa de l'òrgan gestor de la taxa.
Aquest òrgan, quan rebi el xec, n'ha de fer constar les dades tant en el document que lliuri al contribuent com a justificant de pagament, com en l'expedient, el taló de càrrec, la còpia o la matriu del rebut o qualsevol document similar que resti a l'òrgan gestor.
Els requisits i les formes d'utilització dels efectes timbrats s'ajusten al que disposa el Decret 275/1985, de 12 de setembre, de creació dels efectes timbrats de la Generalitat de Catalunya, i les disposicions complementàries.
Mitjançant una ordre del conseller competent, i prèvia l'autorització expressa del conseller d'Economia i Finances, es pot acordar la utilització obligatòria de paper de pagament o del segell de la Generalitat.
Mitjançant una ordre del conseller competent, es pot acordar la utilització del sistema de pagament del gir postal o telegràfic, prèvia l'autorització expressa del conseller d'Economia i Finances.
Mitjançant una ordre del conseller competent, es pot acordar la utilització de les targetes de crèdit com a mitjà de pagament, prèvia l'autorització expressa del conseller d'Economia i Finances.
Ingrés en un compte restringit de recaptació
D'acord amb l'apartat 2 de l'article 5, els pagaments es poden fer mitjançant un ingrés als corresponents comptes restringits de recaptació del departament oberts a l'efecte en l'entitat financera corresponent, de conformitat amb la normativa vigent.
El resguard de l'ingrés ha d'especificar el nom i el NIF del subjecte passiu, la taxa o preu públic, la tarifa i, si s'escau, el número de liquidació a la qual correspon l'ingrés.
Juntament amb el resguard de l'ingrés, on constarà la data de l'operació, l'import i l'entitat financera que l'ha tramitada, els subjectes passius han de trametre a l'òrgan gestor de la taxa o preu públic una còpia de la notificació de la liquidació a la qual correspon l'ingrés.
En el cas de pagament d'una taxa, l'ingrés de la qual és previ a l'acreditament d'aquesta, de conformitat amb el que preveu l'article 10.c) de la Llei 15/1997, el document d'ingrés ha d'identificar la taxa o preu públic en concepte del qual s'efectua el pagament.
Els pagaments per aquest mitjà es consideren efectuats a partir del mateix dia de l'ingrés al corresponent compte restringit.
Ingrés al Tresor de la Generalitat
En el cas que la taxa o el preu siguin recaptats per l'òrgan gestor mateix, les quantitats recaptades s'han d'ingressar el mateix dia del seu cobrament en el compte restringit de recaptació obert en una entitat financera d'acord amb la normativa vigent.
Les quantitats ingressades en el compte restringit corresponent s'han de transferir al compte general de Tresoreria de la Generalitat de Catalunya.
L'òrgan competent ha de remetre a la Intervenció General l'especificació dels rendiments i la taxa o preu a què corresponen.
La periodicitat d'aquesta transferència, que no pot ésser superior a un mes, l'ha de determinar el conseller d'Economia i Finances.
Ajornaments i fraccionaments del pagament
Les normes que es contenen en aquesta secció són d'aplicació a les sol·licituds d'ajornament i fraccionament de deutes per taxes i preus públics respecte dels quals no s'hagi iniciat el procediment administratiu de constrenyiment.
En tot allò no regulat, s'ha d'aplicar supletòriament el Reglament general de recaptació i normes que el desenvolupen.
En el cas de deutes en els quals s'hagi iniciat el procediment administratiu de constrenyiment, s'ha d'aplicar directament el Reglament general de recaptació.
Els òrgans del Departament d'Economia i Finances que s'especifiquen a l'article següent poden concedir l'ajornament o el fraccionament dels deutes per taxes o preus públics quan la situació economicofinancera del subjecte passiu, discrecionalment apreciada per l'Administració, li impedeixi transitòriament efectuar el pagament del deute.
No poden ser objecte d'ajornament o fraccionament:
a) Les taxes i els preus públics per al pagament dels quals sigui preceptiu l'ús d'efectes timbrats.
b) Les liquidacions d'una quantia inferior a 15.000 pessetes.
L'ajornament i el fraccionament comporten la liquidació dels interessos de demora, en el tipus que estableixi la Llei de pressupostos de la Generalitat de Catalunya.
És competència del director o directora general de Pressupostos i Tresor concedir l'ajornament o el fraccionament dels deutes per taxes o preus públics, a proposta de l'òrgan gestor corresponent, que n'ha de fer la instrucció.
Les sol·licituds d'ajornament o de fraccionament, adreçades al director o directora general de Pressupostos i Tresor del Departament d'Economia i Finances, s'han de presentar a la seu de l'òrgan gestor de la taxa i han de contenir, com a mínim, les dades següents:
a) La identificació i el domicili del sol·licitant.
b) L'import, el concepte, la data de notificació i la referència comptable del deute.
c) L'ajornament o el fraccionament que se sol·licita i les causes que motiven la sol·licitud.
Per a les sol·licituds presentades en període voluntari no s'emetrà la certificació de descobert.
Les garanties han de ser examinades i validades pels serveis jurídics adscrits a l'òrgan gestor de la taxa.
El director o directora general de Pressupostos i Tresor pot dispensar el deutor de prestar la garantia en el cas que aquest no tingui prou béns per poder garantir el deute i que l'execució del seu patrimoni pugui afectar la seva capacitat productiva o econòmica i l'estabilitat del treball de l'activitat econòmica respectiva.
Les sol·licituds presentades pels interessats de conformitat amb l'article 17, s'han de trametre a la Direcció General de Pressupostos i Tresor del Departament d'Economia i Finances, acompanyades d'un informe-proposta de l'òrgan gestor de la taxa, i d'un informe de la Intervenció delegada.
El director o directora general de Pressupostos i Tresor ha de dictar un acord per concedir o denegar l'ajornament o fraccionament sol·licitat i, tot seguit, ho ha de comunicar a l'òrgan gestor de la taxa o preu públic perquè notifiqui la resolució a l'interessat i a la Intervenció delegada.
El procediment de devolució d'ingressos indeguts corresponents a taxes i preus públics efectuats en període voluntari s'ha d'ajustar a les normes contingudes en aquesta secció.
Supletòriament, regeixen les normes d'aplicació general a la devolució dels tributs de la Generalitat de Catalunya.
En el cas de deutes ingressats en període executiu, regeixen directament les normes d'aplicació general per a la devolució dels tributs de la Generalitat de Catalunya.
El reconeixement del dret a la devolució s'ha de fer mitjançant aquest procediment, en particular, en els casos següents:
a) Quan el pagament de l'obligació s'hagi fet per duplicat.
b) Quan l'import satisfet sigui superior al que resulti de la liquidació.
c) Quan, una vegada prescrita l'acció per exigir el pagament del deute, se satisfaci el seu import.
d) Quan el servei o l'activitat determinants de la taxa o el preu públic no s'arribin a prestar per raons no imputables al subjecte passiu.
e) Quan l'Administració rectifiqui d'ofici o a instància de part qualsevol error material, de fet o aritmètic, i a conseqüència de la rectificació en resultés un ingrés indegut.
El procediment pot iniciar-se d'ofici o a instància de part.
El procediment s'inicia d'ofici per acord de l'òrgan gestor de la taxa o del preu públic.
En el cas dels preus públics, el cap de Comptabilitat del centre directiu corresponent també pot incoar el procediment d'ofici.
Quan el procediment s'iniciï a instància de l'interessat, en l'escrit de sol·licitud de devolució haurà de fer constar:
a) El seu nom, número d'identificació fiscal, i el seu domicili.
b) Justificació de l'ingrés indegut.
c) Declaració expressa del mitjà escollit a través del qual es vol que s'efectuï la devolució.
La instrucció i resolució del procediment correspon a l'òrgan gestor de la taxa o del preu públic.
L'expedient ha d'incloure la fiscalització de la Intervenció delegada.
La inspecció de les taxes correspon a la Inspecció Tributària de la Direcció General de Tributs del Departament d'Economia i Finances, sens perjudici que en la regulació de cada taxa pugui establir-se la col·laboració de l'òrgan gestor.
L'òrgan gestor del servei gravat amb la taxa ha de posar en coneixement de la Inspecció Tributària aquells fets dels quals puguin derivar actuacions inspectores.
No obstant això, la Inspecció tributària pot actuar d'ofici en qualsevol moment, sense la comunicació prèvia esmentada de l'òrgan gestor.
Les actuacions inspectores s'han d'ajustar al que disposen les normes tributàries generals, aplicables als tributs de la Generalitat de Catalunya, pel que fa a la documentació, el procediment, la competència, i l'exigibilitat dels interessos de demora.
La inspecció dels òrgans gestors de les taxes correspon als inspectors i subinspectors del Departament d'Economia i Finances sota el comandament immediat del director general de Tributs.
5 El procediment sancionador s'ajustarà al que disposen les normes tributàries generals aplicables als tributs de la Generalitat de Catalunya.
Contra els actes dictats en matèria de taxes i preus públics, i dins el termini de 15 dies hàbils a comptar des de l'endemà de la seva notificació, de la notificació de la resolució del recurs de reposició o de la desestimació presumpta d'aquest, l'interessat pot interposar reclamació economicoadministrativa davant les juntes territorial i superior de Finances, segons les normes reguladores dels seus procediments.
El recurs de reposició, presentat davant l'òrgan que va dictar l'acte, dins el termini de 15 dies des de l'endemà de la seva notificació, té caràcter potestatiu.
Taxa per la prestació de serveis de la Direcció General del Joc i d'Espectacles
En el cas que els serveis previstos als apartats 13, 14, 15 i 16 de l'article 64 de la Llei 15/1997, de 24 de desembre, siguin realitzats pel Laboratori General d'Assaigs i Investigacions de la Generalitat de Catalunya en virtut de la corresponent autorització o delegació, la gestió, liquidació i recaptació en període voluntari de la taxa seran efectuats per aquest en nom i per compte de la Direcció General del Joc i d'Espectacles del Departament de Governació.
Taxa d'inspecció i control sanitari d'animals i llurs productes del Departament de Sanitat i Seguretat Social
Els subjectes passius han d'enregistrar en un llibre oficial les seves activitats, la inspecció i el control sanitari sobre les quals en constitueixen el fet imposable de la taxa.
En aquest llibre s'han d'enregistrar diàriament les operacions realitzades, amb indicació de les dades següents:
a) El nombre d'animals sacrificats, seguint la classificació pel tipus de bestiar i pesos que s'estableix en l'article 156.3 de la Llei 15/1997, de 24 de desembre.
c) El nombre de tones objecte d'especejament i d'emmagatzematge.
d) Els elements quantitatius de cada autoliquidació presentada.
e) Les repercussions que s'hagin efectuat de la taxa, amb indicació de l'import repercutit, el nom o raó social de la persona a qui s'ha repercutit i el seu NIF, així com el número i la data de la factura corresponent.
Amb caràcter previ a la seva utilització, els subjectes passius de la taxa han de sotmetre el llibre oficial a l'autorització i habilitació per part del Departament de Sanitat i Seguretat Social a la delegació territorial corresponent al seu domicili o al lloc on radiqui l'activitat gravada, si ambdós no coincideixen.
El llibre oficial es compon de fulls fixos, numerats correlativament i amb el segell del Departament de Sanitat i Seguretat Social.
En el primer full, a més, s'hi ha de consignar diligència del nombre total de fulls que té el llibre.
Sens perjudici de l'apartat anterior, el llibre oficial pot ésser substituït pel sistema de registre informàtic.
En aquest cas, i amb posterioritat a la seva utilització, els full impresos s'han de numerar correlativament i enquadernar per formar el llibre oficial.
El subjecte passiu ha de presentar així el llibre per a la seva legalització a la delegació territorial del Departament de Sanitat i Seguretat Social corresponent durant el primer trimestre natural de l'any.
Els llibres oficials han de romandre dipositats en l'establiment que presta el servei o activitat gravada per la taxa a disposició dels òrgans de l'Administració que efectuïn la gestió, liquidació, recaptació i inspecció de la taxa, per un període mínim de quatre anys des de la data que figuri en el darrer assentament.
Les persones responsables de l'establiment estan obligades a presentar i facilitar la consulta del llibre a les persones degudament acreditades dels òrgans abans esmentats.
Als efectes de la consideració d'un mateix establiment en el règim d'acumulació de quotes, segons l'article 13 de la Llei 17/1997, de 24 de desembre, de mesures administratives i d'organització, s'entén com l'integrat per diferents instal·lacions annexes o pròximes, dedicades a les fases successives de producció a què fa referència l'article 156 de la Llei de taxes i preus públics de la Generalitat de Catalunya.
El concepte de proximitat entre diferents instal·lacions queda delimitat per l'àmbit d'una mateixa comarca, que d'acord amb la reestructuració dels partits veterinaris oficials a Catalunya constitueix la unitat bàsica de control.
En cas de tractar-se de diferents instal·lacions, properes entre elles, pertanyents a diferents comarques, el subjecte passiu podrà sol·licitar al Departament de Sanitat i Seguretat Social la consideració d'establiment únic.
La resolució s'ha d'atendre al criteri que la situació física de les instal·lacions impliqui una continuïtat i unitat en el temps en la prestació dels serveis dels veterinaris oficials.
Els subjectes passius contribuents als quals es refereix l'article 152 de la Llei 15/1997, de 24 de desembre, han de determinar el deute tributari per mitjà de les declaracions-liquidacions, el model de les quals s'estableix per una ordre del conseller de Sanitat i Seguretat Social.
Els períodes a liquidar coincideixen amb els trimestres naturals de l'any.
L'import de les quotes liquidades resultants de les declaracions-liquidacions s'ha d'ingressar el dia 15 del mes següent al trimestre natural al qual correspongui la liquidació, o dia hàbil immediatament posterior.
L'òrgan gestor de la taxa pot dictar liquidacions provisionals d'ofici d'acord amb les dades presentades pel subjecte passiu amb la declaració, amb les que disposi l'Administració o amb les que hagin estat requerides per l'esmentat òrgan.
També es podrà dictar liquidació provisional d'ofici quan el subjecte passiu no compleixi amb la seva obligació d'autoliquidar la taxa, en els terminis establerts en l'article anterior, i els elements de prova que siguin en poder de l'òrgan gestor posin de manifest la realització del fet imposable.
De la mateixa manera es pot dictar aquesta liquidació davant l'existència d'elements del mateix fet imposable que no hagin estat declarats o davant l'existència d'elements determinants de la quantia del deute tributari diferents dels declarats.
Per practicar aquestes liquidacions l'Administració pot efectuar les actuacions de comprovació que siguin necessàries, d'acord amb la Llei general tributària.
Les liquidacions provisionals d'ofici són immediatament executives, sens perjudici de les corresponents reclamacions que en contra siguin procededents legalment.
Quan el subjecte passiu no compleixi amb l'obligació d'autoliquidar la taxa en els terminis establerts, o quan concorrin els supòsits previstos en l'article anterior, l'Administració ha de requerir-lo perquè presenti l'autoliquidació, o els documents o dades adients per determinar el deute tributari.
Transcorregut un mes des de la notificació al subjecte passiu del requeriment abans esmentat, l'òrgan gestor ha de dictar l'acord d'inici del procediment per a la liquidació provisional d'ofici, el qual s'ha de notificar a l'interessat i donar-li tràmit d'audiència per tal que, en el termini de 15 dies, pugui examinar l'expedient i fer les al·legacions i presentar els documents i les justificacions que estimi pertinents.
Es pot prescindir del tràmit d'audiència quan en la determinació del deute tributari no siguin tingudes en compte altres dades que les aportades per l'interessat.
La liquidació provisional que es dicti ha d'ésser motivada i ha d'expressar els recursos que contra aquesta siguin procedents, amb indicació dels terminis i òrgans davant dels quals s'han d'interposar.
El termini màxim per emetre la liquidació provisional és de 6 mesos des de la notificació a l'interessat de l'acord d'inici del procediment.
L'Administració pot practicar les liquidacions definitives que siguin procedents, prèvia la comprovació del fet imposable i de la valoració corresponent, i en els supòsits establerts en l'article 120 de la Llei general tributària.
—1 Per al pagament de les taxes i preus públics mitjançant diner de curs legal de conformitat amb el que disposa l'article 6 d'aquest reglament, cal atenir-se al que disposen la Llei estatal d'introducció de l'euro, la Llei de mesures administratives, fiscals i d'adaptació a l'euro, i la normativa de desplegament d'aquestes lleis.
—2 La comptabilitat de les diferents fases de gestió i recaptació dels drets inclosos en el present Reglament han de seguir els preceptes establerts en el Pla general de comptabilitat pública de la Generalitat de Catalunya i les seves disposicions complementàries.
—3 Es faculta el conseller d'Economia i Finances perquè mitjançant una ordre pugui establir diferents models per als documents d'ingrés en els comptes restringits i pugui donar normes de justificació dels ingressos a les entitats financeres.
—4 Es faculta el conseller d'Economia i Finances perquè pugui establir els imports màxims que estan dispensats de garantia en els casos d'ajornament i/o fraccionament.